
Uvažena komesarko,
Uvaženi ministre,
Ekselencije,
Dame i gospodo,
Dozvolite mi da na početku izrazim iskrenu zahvalnost irskom predsjedavanju na liderstvu koje je pokazalo u važnom periodu za budućnost proširenja Evropske unije.
Gotovo da nema zemlje koja bi nas kroz ovu etapu našeg evropskog puta mogla voditi bolje od Irske.
Dok svi zajedno nastojimo da konačno preokrenemo efekat Bregzita i učinimo da Unija ponovo raste, lako zaboravljamo ono na šta nas podsjeća upravo evropska priča Irske – da pristupanje nije kraj, već tek početak transformacije. Vizijom, hrabrošću i istrajnošću, Irska se razvila u jednu od najvećih evropskih priča o uspjehu.
Usuđujem se reći da i evropski put Crne Gore nosi istu pouku. Naš uspjeh nikada nije proisticao iz nadmetanja sa susjedima niti sa drugim državama kandidatima. Proističe iz nadmetanja sa samima sobom – iz podizanja standarda, jačanja institucija i neprekidnog preispitivanja šta još možemo učiniti kako bismo dostigli evropski standard.
Dok zajedno sa našom francuskom braćom obilježavamo Dan Bastilje, činimo to ohrabreni i ponosni činjenicom da je ovaj jul obilježen još jednim rušenjem „zatvora“ u Crnoj Gori – obnovljeni politički konsenzus svih političkih aktera oko ustavnih promjena i ključnih prioriteta u oblasti vladavine prava srušio je posljednju ozbiljnu prepreku na našem putu ka dugo očekivanom evropskom snu.
Danas zatvaramo poglavlje Politika konkurencije. Međutim, najveće nadmetanje koje je Crna Gora vodila uvijek je bilo ono sa samom sobom. To je trka koja uvijek donosi rezultate: zahtjevna je, teška, ali istovremeno izuzetno vrijedna, jer nas svaka reforma približava Evropi kakvoj težimo.
Možemo se samo nadati da će nas u narednim mjesecima pratiti i malo irske sreće.
Ali isto tako znamo da u procesu proširenja sreća uvijek prati one koji ulažu veliki trud i donose hrabre odluke, bez obzira na pojedinačne ili lične interese.
Današnja Međuvladina konferencija upravo to potvrđuje.
Jer proširenje danas više nije samo pitanje širenja granica Evropske unije. Ono je pitanje jačanja same Evrope.
U svijetu obilježenom geopolitičkom neizvjesnošću, ekonomskom fragmentacijom i rastućim bezbjednosnim izazovima, proširenje znači jačanje konkurentnosti Evrope, njene otpornosti, ekonomske bezbjednosti i integriteta Jedinstvenog tržišta.
Svaka država kandidat mora ne samo da preuzme pravnu tekovinu, već i da pokaže da je sposobna da od prvog dana članstva štiti zajednički evropski interes.
Zbog toga je današnja konferencija od posebnog značaja.
Privremeno zatvaranje poglavlja 8 i 29 potvrđuje da je Crna Gora spremna da doprinese jednom od najvećih dostignuća Evrope – Jedinstvenom tržištu.
Ova poglavlja pokazuju da gradimo institucije sposobne da obezbijede pravičnu konkurenciju, zaštite javne resurse, čuvaju spoljne granice Unije i olakšaju zakonitu trgovinu u skladu sa zajedničkim evropskim pravilima.
Hvala. 

